ПРЕДЛОГ Закона

O ИЗМЕНАМА и допунама ЗАКОНА О ЈАВНОМ ДУГУ

Члан 1.

У Закону о јавном дугу („Службени гласник РС”, бр. 61/05, 107/09, 78/11, 68/15, 95/18 и 91/19), у члану 2. тачка 3) после речи: „за рефинансирање обавеза по основу јавног дуга и за финансирање инвестиционих” додају се речи: „и програмских”.

У тачки 10) тачка на крају замењује се тачком и запетом.

Додаје се тачка 11), која гласи:

„11) **Хеџинг** као инструмент заштите од финансијског ризика, у смислу овог закона, представља трансакције у вези са финансијским дериватима, које имају за циљ управљање ризиком од промене девизног курса и/или ризиком од промене каматне стопе, као и других ризика у вези са задуживањем Републике кроз закључивање уговора о кредиту, давање гаранција и емитовање државних хартија од вредности.”.

Члан 2.

У члану 5. став 1. речи: „инвестиције у капитална улагања” замењују се речима: „финансирање инвестиционих и програмских пројеката”.

У ставу 2. после речи: „задуживању за финансирање инвестиционих” додају се речи: „и програмских”, а после речи: „пројеката” додају се речи: „путем узимања дугорочних кредита”.

У ставу 3. после речи: „ако законом није друкчије одређено.” додају се речи: „Емитовањем државних хартија од вредности Република може финансирати пројекте наведене у закону којим се уређује буџет Републике за текућу годину, до износа наведених у том закону.”.

У ставу 6. после речи: „(у даљем тексту: Министарство).” додају се речи: „Изузетно, у оправданим околностима, Влада може одредити другог министра, да у име Владе и за рачун Републике закључи уговор о кредиту.”.

У ставу 8. после речи: „законом којим се уређује буџет Републике” додају се речи: „за текућу годину”.

Члан 3.

У називу члана 9. после речи: „инвестиционих” додају се речи: „и програмских”.

У члану 9. став 1. после речи: „инвестиционих” додају се речи: „и програмских”, а реч: „развојних” брише се.

После става 1. додају се нови став 2. и став 3, који гласе:

„Емитовањем државних хартија од вредности Република може финансирати пројекте из става 1. овог члана. Пројекти који се могу финансирати емитовањем државних хартија од вредности су пројекти који су наведени у закону којим се уређује буџет Републике за текућу годину. Емитовање државних хартија од вредности врши се до износа утврђених у закону којим се уређује буџет Републике за текућу годину.

Влада посебним актом уређује начин, поступак и остале критеријуме у вези са одабиром пројеката који ће се финансирати емитовањем државних хартија од вредности на домаћем и међународном финансијском тржишту. Емитовање државних хартија од вредности на домаћем и међународном финансијском тржишту врши се у складу са прописима који уређују ту област.ˮ.

У досадашњем ставу 2, који постаје став 4. после речи: „инвестиционих” додају се речи: „и програмских”.

Члан 4.

У члану 10. став 1. речи: „предлог основе” замењују се речју: „основу”.

У ставу 2. реч: „присуствује” замењује се речју: „учествује”.

Члан 5.

У члану 11. став 2. тачка 1) речи: „од промене курса, каматних стопа и других ризика” замењују се речима: „који могу настати на основу промене девизног курса и/или на основу промене каматне стопе, као и других ризика који могу настати у вези са задуживањем Републике. Министар финансија, у име Владе и за рачун Републике, може закључивати послове у вези са финансијским дериватима ради постизања повољније рочности, валутне или каматне структуре јавног дуга, смањења или елиминисања ризика од промене девизног курса и каматних стопа и других ризика повезаних са управљањем јавним дугом Републике. Послови у вези са финансијским дериватима се закључују у складу са стандардизованим оквирним уговором о финансијским дериватима који је уобичајен у пословној пракси, односно на начин уобичајен у пословној пракси.”.

Члан 6.

У члану 19. став 2. речи: „Министар финансија, или постављено лице у Министарству које он овласти,” замењују се речима: „Влада, на предлог Министарства, одређује лице које”.

Члан 7.

У члану 24. став 1. речи: „предлог основе” замењују се речју: „основу”.

У ставу 2. реч: „присуствује” замењује се речју: „учествује”.

У ставу 3. после речи: „са нацртом уговора о кредиту” додају се речи: „и текстом гаранције коју даје Република”.

Члан 8.

У члану 39. став 8. речи: „30. новембра” замењују се речима: „31. децембра”.

Члан 9.

У члану 44. тачка 1) реч: „праћење” замењује се речју: „реализацију”.

Tачкa 4) мења се и гласи:

„4) управљање ризиком који може настати на основу промене девизног курса и/или на основу промене каматне стопе, као и других ризика који могу настати у вези са задуживањем Републике;”.

После тачке 10) додају се тач. 10а) и 10б), које гласе:

„10а) праћење и анализирање стања и активности на примарном, ванберзанском и на регулисаном тржишту државних хартија од вредности;

10б) обавештавање институција надлежних за надзор над учесницима на примарном тржишту о уоченим неправилностима у поступању тих учесника на примарном тржишту;”.

Члан 10.

Овај закон ступа на снагу осмог дана од дана објављивања у „Службеном гласнику Републике Србијеˮ.